# Funcions del gerundi

El gerundi pot realitzar les funcions següents:

1. Expressar una **acció simultània o immediatament anterior a la del verb principal**.

Amb este valor, el **gerundi simple** té valor imperfectiu o duratiu (és a dir, indica una acció en el seu procés), i pot expressar una acció coincident amb la del verb principal, o bé una acció anterior, de manera que la del verb principal és la conseqüència o culminació de la del gerundi. Al mateix temps que és complement del verb, el gerundi pot servir també com a complement d’un nom, normalment el subjecte o el complement directe de l’oració principal:

> **Jordi** **ha revisat** els expedients **esmorzant**. *(= ...* mentres esmorzava*.)*
>
> Es prohibix **gravar els infants jugant** al pati de l’escoleta. *(= ...* mentres juguen *...)*
>
> La policia **ha vist** **Marta conduint** i **parlant** pel mòbil *(= ...* mentres conduïa i parlava pel mòbil*.)*
>
> **Caminant** a fosques, (**ell**) va ensopegar.

La diferència entre estos gerundis correctes i els gerundis especificatius incorrectes que veurem en l’apartat corresponent es troba en el fet que els gerundis correctes modifiquen tant el verb com el substantiu, i, contràriament als incorrectes, no poden ser substituïts o no equivalen exactament a una oració de relatiu especificativa:

> \* **Jordi que esmorzava** ha revisat els expedients.
>
> Es prohibix gravar **els infants que juguen** al pati de l’escoleta. *(Esta oració és possible, però no és equivalent a la de l’exemple amb el gerundi. Com a oració de relatiu especificativa, restringix la prohibició de gravar respecte als infants que juguen. En canvi, l’oració amb el gerundi indicaria temporalitat, sense cap restricció de l’abast del substantiu* infants*.)*

Pel que fa al **gerundi compost**, té valor perfectiu, és a dir, indica una acció vista com a acabada, i expressa una acció anterior a la del verb principal; sovint apareix en una construcció absoluta, però no és estrictament necessari:

> **Havent parlat**tots els assistents, **es va cloure** la sessió.
>
> **Els alumnes entren** a classe **havent passat** totes les mesures de seguretat necessàries.

Corresponen a esta funció certes frases que poden aparéixer en titulars o en peus de fotografia, en què es pot suposar que s’ha elidit el verb; habitualment, el gerundi indica una acció temporalment coincident o anterior al moment cristal·litzat:

> **Einstein i Bohr caminant** junts a Brussel·les durant el Congrés Solvay de 1930. *(Podem suposar:*Observem en esta fotografia Einstein i Bohr caminant junts *...)*
>
> **Els invitats, havent acabat de sopar**.

El gerundi temporal pot tindre alhora un matís de finalitat:

> Ens **van telefonar** ahir **demanant** més aclariments. *(Indica la finalitat, no la conseqüència; hi ha simultaneïtat en les accions, i per tant pot considerar-se correcte.)*
>
> **La representant sindical** **va assistir** a la mesa **defensant** els interessos dels opositors. *(Id.)*

Cal recordar, però, que, amb este matís de finalitat, el gerundi és correcte quan depén directament del verb principal, però és incorrecte quan depén d’un substantiu que actua com a complement especificatiu:

> \* Ens van escriure **una carta demanant** més aclariments. *(Correcte:* Ens van escriure una carta en què / en la qual demanaven ...*)*

El gerundi pot acompanyar-se de la preposició *en*:

> **En eixint** de la feina, aniré a comprar. *(Indica anterioritat. =* En eixir ...*)*
>
> **En venint**, he vist un accident. *(Indica simultaneïtat. =* Al vindre ..., Quan/Mentres venia ...*)*

2. A més del seu valor com a oració temporal, el **gerundi també pot fer la mateixa funció que algunes altres oracions adverbials**, és a dir, **pot equivaldre a una oració modal, causal, condicional o concessiva** que modifica el verb principal com ho faria un complement circumstancial.

> **S’ha de presentar** la documentació **adjuntant**-hi els models aprovats. *(Modal. Expressa la manera com s’ha de presentar la documentació.)*
>
> **Va començar** la sessió **saludant** el personal. *(Modal. Expressa la manera com va començar la sessió.).*
>
> L’examen **s’ha de fer** **utilitzant** bolígraf blau o negre. *(Modal. Expressa la manera com s’ha de fer l’examen.)*
>
> No **havent**-hi més assumptes a debatre, **s’alça** la sessió. *(Causal. =* Com que no hi ha més assumptes a debatre ...*)*
>
> **Demanant**-ho tu, no **podem fer** una altra cosa sinó acceptar. *(Condicional. =* Si ho demanes tu ...*)*
>
> No **havent** **fet** un examen excel·lent, **ha tret** la millor nota de la classe. *(Concessiva. =* Encara que no ha fet un examen excel·lent ...*)*
>
> Els indicadors mostren que els objectius **han sigut executats** per davall d’allò que s’havia previst, **havent-se realitzat** només en un 81 %. *(Causal. =* ... ja que s’han realitzat ...*)*

En molts casos, **el valor semàntic exacte del gerundi queda neutralitzat entre alguns d’estos valors** (pot tindre al mateix temps, per exemple, un valor temporal i causal, causal i condicional, etc.); **però perquè es considere correcte, ha de prevaldre el seu caràcter de complement del verb principal i el sentit de temporalitat simultània o anterior al verb principal**.

> **Admetent** com a cert el que va dir, el jutge **pot declarar**-lo innocent. *(El gerundi pot interpretar-se com a causal ―= ... com que admetrà...― o com a condicional ―= ... si admet ...―.)*
>
> La porta **s’obri introduint** la targeta en l’aparell. *(Pot indicar temps, condició, manera...)*
>
> Els aspirants que, **reunint** els requisits generals, **presenten** la documentació en el termini estabit, seran admesos. *(Valor causal-condicional que afecta el verb* presenten*.)*
>
> La **Direcció Territorial d’Educació remetrà** l’expedient, **fent** constar esta incidència, a la Direcció General de Centres i Personal Docent, la qual declararà l’esmentat desistiment en la resolució de la convocatòria a què fa referència la base octava de la present orde. *(Es tracta d’un gerundi amb matís temporal-modal, correcte perquè indica un temps anterior o simultani al de l’oració principal; no és possible substituir-lo, ja que trencaria l’oració separant el complement directe de l’indirecte:* \* La Direcció Territorial d’Educació remetrà l’expedient, **i farà** constar esta incidència, a la Direcció General de Centres i Personal Docent, la qual ...*)*
>
> **Amb els xiquets cridant** tot el dia al pati, **és** impossible concentrar-se. *(Amb esta funció condicional-causal, també és possible usar el gerundi posposat a un substantiu introduït per* amb*.)*

Tenint en compte això, cal considerar correctes les construccions de gerundi que, d’una manera o altra, modifiquen l’acció del verb de l’oració principal expressant un aclariment o una explicació, o que constituïxen una paràfrasi o ampliació del que s’indica en l’oració principal, sempre que es complisca la condició de simultaneïtat o anterioritat temporal del gerundi respecte al verb principal. En molts casos estes construccions són equivalents a l’expressió *tenint en compte que...* amb una forma personal:

> El beneficiari **haurà de realitzar** un gasto local com a mínim equivalent a l’import de l’incentiu concedit per la Conselleria, **considerant**-se com a gastos locals els realitzats en el territori de la Comunitat Valenciana *(=* ... tenint en compte que es considera com a gasto local ...*).*
>
> **Es troben** subjectes a protecció les parcel·les limítrofes amb el BIC, **podent** ser afectat este per qualsevol intervenció que es realitze sobre aquelles, tal com s’indica en la normativa vigent. *(=* ... atés que, tenint en compte que qualsevol intervenció sobre les parcel·les limítrofes pot afectar el BIC*. Fixem-nos que, si substituïm la construcció de gerundi, per exemple, per una coordinació, es trencaria la relació de causalitat: \** **Es troben** subjectes a protecció les parcel·les limítrofes amb el BIC, i este **pot** ser afectat per qualsevol intervenció que es realitze sobre aquelles... *El significat d’esta oració és el contrari al que pretenem*.*Així mateix, la substitució del gerundi per una oració causal ―\****Es troben** subjectes a protecció les parcel·les limítrofes amb el BIC, **per tal com** este **pot** **ser afectat** per qualsevol intervenció que es realitze sobre aquelles, tal com s’indica en la normativa vigent*― trencaria la relació del complement*tal com s’indica en la normativa vigent *amb el verb del qual depén ―*es troben*―; en canvi, l’ús del gerundi en construcció absoluta ens permet intercalar esta construcció absoluta enmig de l’oració principal.**)*
>
> L’elaboració i la comercialització de les guies d’abonats i la prestació dels servicis d’informació **es realitzaran** en règim de lliure competència, **garantint-se**, en tot cas, als abonats el dret de protecció de les seues dades personals. *(= ...* tenint en compte que es garantix ..., encara que es garantix ...*Pot indicar manera, restricció o concessió respecte al verb principal, el qual modifica.)*
>
> Segons dades del Ministeri de Foment, a la Comunitat Valenciana el nombre de visats de direcció d’obra **acumula** un increment del 33,8 per 100 respecte al mateix període de l’any anterior, **sent** la mitjana espanyola del 23,1 per 100. *(=* .... tenint en compte que la mitjana espanyola és ... *El gerundi indica una explicació o matisació respecte al verb principal, el qual afecta. Com en exemples anteriors, q**ualsevol intent de substitució del gerundi empitjora la construcció.)*
>
> La Junta Rectora **podrà constituir** les comissions de treball que considere necessàries, **sent** obligatòria la constitució de les comissions següents: *(*= ... tenint en compte que és obligatòria la constitució ...*Indica un matís concessiu que afecta el verb principal.)*
>
> El seu mandat **serà** de quatre anys, **podent ser elegit** una sola vegada. *(*= ... tenint en compte que només pot ser elegit una vegada*. Es tracta d’una matisació respecte a l’oració principal.)*

En estos casos no trobem dos accions independents, sinó una única acció principal modificada pel gerundi, que aporta una matisació o una informació complementària a esta acció. Evidentment, de vegades podríem trobar altres construccions també correctes que ens permeteren prescindir del gerundi, però això no justifica que el gerundi s’haja d’evitar necessàriament, quan la construcció amb el gerundi és natural i plenament comprensible.

3. El gerundi pot **complementar també substantius que expressen una acció verbal, aportant-hi un valor equivalent a una oració adverbial,** com els que hem descrit:

> L’**entrada** de la plantilla **portant** les pancartes va ser com s’esperava.

4. Com hem vist en molts exemples anteriors, **el gerundi pot tindre com a subjecte el subjecte o el complement directe del verb principal**(o, de manera excepcional, un complement circumstancial introduït per *amb* en funció condicional-causal), **o bé usar-se en una oració independent amb subjecte propi** (**construcció absoluta de gerundi**). Això és possible en les oracions de gerundi que expressen temps simultani o anterior, causa, condició o concessió:

> **Sent president Suárez**, es va aprovar la Constitució. *(=* La Constitució es va aprovar **sent president Suárez***. Temps simultani; equival a:* La Constitució es va aprovar mentres era president Suárez*. Quan l’oració de gerundi va posposada, la presència o absència de la coma depén del fet que es considere un mer complement circumstancial o un complement explicatiu.**)*
>
> **No havent-se rebut cap petició d’ajornament**, la reunió tindrà lloc en la data prevista. *(=* La reunió tindrà lloc en la data prevista, **no havent-se rebut cap petició d’ajornament***. Causa; equival a:* Com que no s’ha rebut cap petició d’ajornament, la reunió tindrà lloc en la data prevista*, o:* La reunió tindrà lloc en la data prevista, ja que no s’ha rebut cap petició d’ajornament*; amb coma davant de la subordinada posposada, ja que es tracta d’una causal explicativa.)*
>
> **Estant la victòria** tan a prop, vam quedar eliminats. *(=* Vam quedar eliminats, estant la victòria tan a prop*. Concessió; equival a:* Encara que la victòria estava tan a prop, vam quedar eliminats*.)*

Ja hem vist que la construcció absoluta és l’habitual per al gerundi compost:

> **Havent-ho demanant el cap**, no podem deixar de fer-ho. *(=* No podem deixar de fer-ho, havent-ho demanat el cap*. Condició o causa; equival a:* Si ho ha demanant el cap, no podem deixar de fer-ho*, o bé:*No podem deixar de fer-ho, atés que ho ha demanat el cap*.)*

En canvi, quan el gerundi expressa la manera en què es realitza l’acció verbal, no és possible la construcció absoluta, i l’oració de gerundi va habitualment posposada i sense coma (llevat que la coma estiga justificada per una altra raó), ja que es considera un complement circumstancial de manera:

> \* S’ha de presentar la documentació**, adjuntant**-hi els models aprovats. / \* **Adjuntant**-hi els models aprovats, s’ha de presentar la documentació. *(Correcte:* S’ha de presentar la documentació **adjuntant**-hi els models aprovats*.)*
>
> En l’actual reforma es modifica l’article 149 del Codi Penal, **mencionant-se** expressament en el seu nou apartat 2 el delicte de maltractament. *(Gerundi modal. La coma pot estar justificada per la llunyania entre el verb i el complement circumstancial de manera.)*
>
> Una vegada constituïda la comissió, esta estudiarà i valorarà les sol·licituds **comprovant** el compliment dels requisits de les bases, **tenint** en compte els criteris següents: ... *(Es tracta de dos gerundis modals; la coma està justificada per la concatenació de dos complements circumstancials de manera.)*
>
> La Conselleria **ha posat en marxa** mesures dirigides a l’adquisició de les competències bàsiques pels alumnes de les ensenyances obligatòries, **fent** especial èmfasi en aquelles relacionades amb la millora de la competència lingüística. *(No es tracta d’oracions independents, sinó que el gerundi indica la manera com es realitza l’acció del verb principal. La coma està justificada per la llunyania entre el gerundi i el verb principal.)*